Alpainas (Teksasas)

Alpainas () – miestas Jungtinėse Amerikos Valstijose, vakarų Teksase, slėnyje tarp Deiviso ir Glaso kalnų, 306 km į pietryčius nuo El Paso. Brusterio apygardos centras. Geležinkelių mazgas (linijos į El Pasą, Laredą, Čihuahua, Dalasą), plentai į Del Riją, Van Horną, Fort Deivisą, Stiudi Bjutą. Verčiamasi gyvulininkyste, išplėtotas turizmas (apylinkėse yra Didžiojo vingio nacionalinis parkas, Deiviso kalnų valstijos parkas, Makdonaldo observatorija, Fort Deiviso istorinis paminklas, įvairios apleistos auksakasių gyvenvietės). Aukštikalnių kurortas. Veikia Sul Roso valstybinis universitetas.

2020 m. 48,7 % miesto gyventojų buvo lotynoamerikiečiai, 44,1 % – baltieji, 2,6 % – mišrios kilmės, 2,4 % – afroamerikiečiai, 1,3 % – azijiečiai.„Explore Census Data“. data.census.gov.

 Istorija 
Alpainas įkurtas 1882 m., nutiesus geležinkelį. Pradžioje vadintas Osbernu, Marfiviliu, o 1888 m., suteikus miesto teises, pervadintas į Alpainą. Apygardos centras nuo 1887 m. Miestas plėtojosi kaip avių ir galvijų auginimo centras, nuo 1917 m. pradėjo augti įkūrus pedagoginį koledžą. Vėliau į Alpainą ir apylinkes pradėjo keltis turtingi pensininkai.

 Šaltiniai 

Kategorija:Teksaso miestai